বারাসাত মেডিকেল কলেজে নাবালিকাকে শ্লীলতাহানির অভিযোগে চিকিৎসক গ্রেফতার

বারাসাত: হাসপাতালে চিকিৎসাধীন এক নাবালিকাকে শ্লীলতাহানির অভিযোগে গ্রেফতার হলেন বারাসাত মেডিকেল কলেজের (Barasat Medical College) তৃতীয় বর্ষের এক চিকিৎসক। অভিযুক্তের নাম দীননাথ কুমার (৩২), তিনি বিহারের বাসিন্দা এবং বর্তমানে বারাসাত মেডিকেল কলেজ ও হাসপাতালের বয়েজ হোস্টেলে থাকতেন।

পুলিশ ও হাসপাতাল সূত্রে খবর, গতকাল এপেন্ডিক্স অপারেশনের আগে প্রাথমিক চিকিৎসার সময় ওই নাবালিকাকে শ্রীলতাহানির অভিযোগ ওঠে চিকিৎসক দীননাথ কুমারের বিরুদ্ধে। নাবালিকা ঘটনাটি তার পরিবারকে জানালে, পরিবারের পক্ষ থেকে বারাসাত থানায় লিখিত অভিযোগ দায়ের করা হয়।

আরও পড়ুন: ৩ মাস ধরে ময়নার ১২ হাজার উপভোক্তার ‘লক্ষ্মীর ভান্ডার’ বন্ধ! শাসক-বিরোধী তরজা চরমে

অভিযোগের ভিত্তিতে বারাসাত থানার পুলিশ দ্রুত তদন্তে নামে এবং রাতেই অভিযুক্ত চিকিৎসককে গ্রেফতার করে। বারাসাত মেডিকেল কলেজের অতিরিক্ত সুপারিনটেনডেন্ট ড. সুব্রত মণ্ডল জানান, “অভিযোগের ভিত্তিতে পুলিশ ওই চিকিৎসককে গ্রেফতার করেছে। ঘটনাটি অত্যন্ত দুঃখজনক। তদন্তে আমরা প্রশাসনকে সহযোগিতা করছি।”

পুলিশ সূত্রে জানা গেছে, দীননাথ কুমারের বিরুদ্ধে ৩৫১(২)/৭৪/৭৬ বিএনএস এবং পক্সো আইনের ধারা ৮ অনুযায়ী মামলা রুজু হয়েছে। আজ সকালে তাঁকে আদালতে পেশ করা হয়েছে। ঘটনাকে কেন্দ্র করে চাঞ্চল্য ছড়িয়েছে বারাসাত মেডিকেল কলেজ ও হাসপাতালে।

দেখুন আরও খবর: